CMO ชงผถห.เพิ่มทุน RO หวังระดมทุนเสริมสภาพคล่อง – ชำระคืนเงินกู้
บอร์ด CMO เล็งออกหุ้นเพิ่มทุนขาย ผถห.เดิม สัดส่วน 1:5 ราคา 0.50 บาท/หุ้น ระดมเงินเสริมสภาพคล่อง – ชำระเงินกู้ยืมสถาบันการเงิน รอผถห.อนุมัติ 15 พ.ย.นี้
บอร์ด CMO เล็งออกหุ้นเพิ่มทุนขาย ผถห.เดิม สัดส่วน 1:5 ราคา 0.50 บาท/หุ้น ระดมเงินเสริมสภาพคล่อง – ชำระเงินกู้ยืม รอผถห.อนุมัติ 15 พ.ย.นี้
8 ต.ค. 2564

บริษัท ซีเอ็มโอ จำกัด (มหาชน) หรือ CMO เปิดเผยว่า คณะกรรมการบริษัทมีมติให้เสนอต่อที่ประชุมวิสามัญผู้ถือหุ้น ครั้งที่ 1/2564 เพื่อพิจารณาอนุมัติเพิ่มทุนจดทะเบียนของบริษัท 1,277,313,665 บาท จากเดิม 255,462,733 บาท เป็น 1,532,776,398 บาท ด้วยการออกหุ้นสามัญเพิ่มทุนจำนวน 1,277,313,733 หุ้น มูลค่าที่ตราไว้หุ้นละ 1 บาท เพื่อรองรับการออกและเสนอขายหุ้นเพิ่มทุนให้แก่ผู้ถือหุ้นเดิมตามสัดส่วนการถือหุ้น (Right Offering) อัตราส่วน 1 หุ้นสามัญเดิม ต่อ 5 หุ้นสามัญเพิ่มทุน ราคาเสนอขายหุ้นละ 0.50 บาท คิดเป็นมูลค่าไม่เกิน 638,656,832.50 บาท
ทั้งนี้ บริษัทจะกำหนดรายชื่อผู้ถือหุ้นที่มีสิทธิจองซื้อหุ้นสามัญเพิ่มทุนตามสัดส่วนการถือหุ้น (Record date) ในวันที่ 23 พ.ย.64 และกำหนดวันจองซื้อหุ้นสามัญเพิ่มทุนที่เสนอขายให้แก่ผู้ถือหุ้นเดิมตามสัดส่วนการถือหุ้นในระหว่างวันที่ 8-9 ธ.ค.64 และวันที่ 13-15 ธ.ค. 64 โดยให้เรียกประชุมวิสามัญผู้ถือหุ้น ครั้งที่ 1/2564 ในวันที่ 15 พ.ย.64 กำหนดรายชื่อผู้ถือหุ้นที่มีสิทธิเข้าร่วมประชุม (Record date) ในวันที่ 25 ต.ค.64
สำหรับการเพิ่มทุนครั้งนี้เพื่อเป็นการเตรียมความพร้อมให้บริษัทมีความยืดหยุ่นทางการเงินสำหรับขยายธุรกิจ และเพื่อสำรองไว้ให้เป็นเงินทุนหมุนเวียนให้กับบริษัท รวมถึงการจ่ายชำระคืนเงินกู้ยืมสถาบันการเงิน ซึ่งจะช่วยเสริมให้ภาพรวมกลุ่มบริษัทมีฐานเงินทุนที่แข็งแกร่งยิ่งขึ้น เพื่อสร้างความพร้อมสำหรับการดำเนินงานในอนาคตอันจะนำมาซึ่งรายได้ทีเพิ่มขึ้น
อย่างไรก็ตาม คณะกรรมการมีความเห็นว่าการเพิ่มทุนครั้งนี้มีความสมเหตุสมผลและจะก่อให้เกิดประโยชน์สูงสุดแก่บริษัท โดยบริษัทมีความจำเป็นที่จะต้องระดมทุนเพิ่มเติมประมาณ 600 ล้านบาท เพื่อให้บริษัทมีความมั่นคงทางการเงินและนำเงินทุนมาใช้เป็นเงินทุนหมุนเวียนในการดำเนินงาน ขยายธุรกิจ และชำระเงินกู้ยืมจากสถาบันการเงินจะส่งผลให้บริษัทมีสภาพคล่องและผลการดำเนินงานที่ดีขึ้น